text: Martí March: «Ens agradaria tirar endavant una Llei d'Educació pròpia de les Balears»
  11 abril 2021 00:56
  dBalears | 15 maig 2019
  #PSIB#Eleccions2019
  El candidat del PSIB al Parlament i actual conseller d'Educació, Martí March, ha participat en un acte sectorial amb prop de 50 representants de la comunitat educativa en el qual ha fet balanç de la legislatura i ha exposat els principals reptes que li agradaria afrontar a partir del 26 de maig, el més destacat dels quals és «tirar endavant una Llei d'Educació pròpia de les Illes Balears».
  Una llei, ha ressaltat March, «el més consensuada possible, pactada amb la pluralitat de la comunitat educativa i els grups parlamentaris, posant èmfasi en un dels elements clau que han marcat aquesta legislatura en termes educatius: el diàleg amb totes les parts», ha insistit el candidat socialista.
  Un altre dels reptes als quals ha fet al·lusió March ha estat el «compromís dels socialistes per convertir l'etapa 0-3 anys en una etapa educativa, fent possible que sigui gratuïta i universal». Un compromís que requerirà un «acord amb el Govern d'Espanya, els consells insulars i els ajuntaments».